CELEX: 32013R1093
Language: lv
Date: 2013-11-04 00:00:00
Title: Komisijas Regula (ES) Nr. 1093/2013 ( 2013. gada 4. novembris ), ar ko attiecībā uz Intrastat sistēmas vienkāršošanu un Intrastat informācijas vākšanu groza Eiropas Parlamenta un Padomes Regulu (EK) Nr. 638/2004 un Komisijas Regulu (EK) Nr. 1982/2004

6.11.2013   
            
            
               LV
            
            
               Eiropas Savienības Oficiālais Vēstnesis
            
            
               L 294/28
            
         KOMISIJAS REGULA (ES) Nr. 1093/2013
   (2013. gada 4. novembris),
   ar ko attiecībā uz Intrastat sistēmas vienkāršošanu un Intrastat informācijas vākšanu groza Eiropas Parlamenta un Padomes Regulu (EK) Nr. 638/2004 un Komisijas Regulu (EK) Nr. 1982/2004
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 31. marta Regulu (EK) Nr. 638/2004 par Kopienas statistiku dalībvalstu savstarpējās preču tirdzniecības jomā un par Padomes Regulas (EEK) Nr. 3330/91 atcelšanu (1) un jo īpaši tās 9. panta 1. punktu un 10. panta 3. punktu,
   tā kā:
   
               (1)
            
            
               Ar Regulu (EK) Nr. 638/2004 nosaka vienotu sistēmu sistemātiskai Kopienas statistikas sagatavošanai par preču tirdzniecību starp dalībvalstīm.
            
         
               (2)
            
            
               Ņemot vērā ekonomiskās un tehniskās pārmaiņas, varētu tikt pielāgota minimālā aptvēruma likme attiecībā uz saņemšanu, vienlaikus saglabājot statistiku, kas atbilst spēkā esošajiem kvalitātes rādītājiem un standartiem. Šāda vienkāršošana ļaus samazināt par statistikas informācijas sniegšanu atbildīgo personu, īpaši mazo un vidējo uzņēmumu, slogu. Tādējādi aptvēruma likme attiecībā uz saņemšanu būtu jāsamazina no 95 % līdz 93 %.
            
         
               (3)
            
            
               Komisijas 2004. gada 18. novembra Regula (EK) Nr. 1982/2004, ar ko ievieš Eiropas Parlamenta un Padomes Regulu (EK) Nr. 638/2004 par Kopienas statistiku attiecībā uz dalībvalstu savstarpējo preču tirdzniecību un atceļ Komisijas Regulas (EK) Nr. 1901/2000 un (EEK) Nr. 3590/92 (2), nosaka kārtību Intrastat informācijas vākšanai. Lai gan dalībvalstīm jānosūta Eurostat ikmēneša rezultāti statistiskās vērtības dalījumā, tās ierobežo faktiskā kārtība tās vākšanai. Intrastat informācijas vākšanai būtu jāparedz vispārēja saskaņota pieeja, un vākšanas kārtība attiecībā uz statistisko vērtību būtu jāvienkāršo.
            
         
               (4)
            
            
               Šajā regulā paredzētie pasākumi ir saskaņā ar Dalībvalstu savstarpējās preču tirdzniecības statistikas komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 638/2004 10. panta 3. punktā “95 %” aizstāj ar “93 %”.
   2. pants
   Regulas (EK) Nr. 1982/2004 8. panta 2. punktu aizstāj ar šādu:
   
      “2.   Dalībvalstis papildus var arī vākt preču statistisko vērtību, kā noteikts Regulas (EK) Nr. 638/2004 pielikumā.”
   
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 4. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 102, 7.4.2004., 1. lpp.
   
      (2)  OV L 343, 19.11.2004., 3. lpp.